khistorydata/jeongjo-sjw-relations huggingface dataset:
정조 22년
戊午三月十五日辰時上御重熙堂回還冬至正副使入侍時行右承旨李益運記事官洪奭周金景煥承膺祚冬至正使金文淳副使申耆以次進伏訖上敎文淳曰卿之無事往還公私之幸也昨冬病報極用悶慮伊後登程之報雖爲喜幸尙不能弛念今焉穩稅何幸如之伊時病勢果爲如何而今亦能無餘症乎文淳曰義州以前無事作行而渡江露處之際多致觸風因祟感症殆至絶穀方其危篤之時精神昏沈殆不自知而及其少愈以其源委不深之故漸漸差勝今則別無餘症矣上曰副使亦能善爲往還乎耆曰臣亦無事往還矣上曰卿等到彼中所見何如能見太上皇及新皇帝乎文淳曰太上皇今年八十八而顔貌如七十老人行步之際不用扶掖但其精神頗不逮昔新皇帝則豐厚碩大而以仁孝著聞侍坐終日未嘗擧目聞其在位三年問寢視膳之外無一言及於政務者云矣耆曰以外貌見之亦甚順便且有仁厚之聲矣上曰彼中尙有乾隆曆乎耆曰宮禁之內尙用乾隆年號云矣上曰朝政得失人物賢否亦有所見聞乎耆曰朝廷士夫旣不相往來象胥背之交接只是市井之人故別無所聞而閣老劉墉以新皇師傅最有朝望上皇則專任和珅福長安之徒矣文淳曰雖有閣老皆不能事事只有和珅一人而權寵隆赫民怨亦甚矣上曰鐵保王杰之屬今尙在乎紀勻素有名稱其果何如文淳曰王杰尙爲閣老鐵保今爲禮部侍郞紀勻果有重望而今已老矣上曰風俗則如何文淳曰固有大國規模而紀綱法度亦有漸不如前之歎矣凡事專以簡便爲主故大宴時殿上侍衛不過左右二人後園游幸時太上皇乘黃屋車皇帝亦爲步從凡屬各分體例間事全不成樣矣上曰此則必胡俗也古之華制豈其然哉參宴之時皇帝親自賜盃乎文淳曰臣等亦登御榻之旁而御榻甚廣朝臣亦多上榻者至於賜盃之時皇帝以授侍臣侍臣受之以授使臣矣上曰卿等見山高水長閣乎文淳曰山高水長閣則只觀外面不知其詳而正大光明殿則所見甚偉坐榻及六疊屛風皆以沈香爲之殿內磚石數十步皆是有文之玉矣上曰蔘包一款象胥輩擧皆蒙利而亦能無潛商之弊乎文淳曰譯舌輩則果獲利益而今番則潛商之弊亦庶幾無之矣但蔘貨之獲利雖易而銀貨之貿出實難蓋彼中之俗專尙富强故於財利上慳惜秋毫不肯輕用銀貨矣上曰亦嘗見其所謂幻技乎文淳曰呑劍之技所見甚怪而似非幻術只緣習熟矣上曰西洋人之在彼者見我國之人果作何狀文淳曰臣等則未嘗往見而聞其近日則不肯與我國人說話亦不出示其書冊云矣上曰彼人亦有爲邪學者乎耆曰雖未詳知而聞多胡人之頂禮於天主觀者矣上曰中華之大無物不有設有此等豈如我國之爲弊哉文淳曰聞有苗蠻之亂旣殲渠魁尙未掃淸時遣偏師云而北京之內則晏然未嘗爲憂及回到我境則淸南一帶騷說大作皆以爲中國方有大兵革云故臣一一爲言其事實矣上曰騷說之多自來如是矣彼中人物勝於我國乎耆曰固有大國氣象雖常賤之輩終日相對不聞其爭鬪喧鬧之聲矣上曰其中華人尙有謳吟思漢之情乎文淳曰歲月浸遠滿漢漸混漢人之款待吾人反不如滿人此則似因避嫌而然矣上曰南方之人必不如是矣卿等見太學乎先聖位板之旁有淸書云豈不駭眼文淳曰淸書果爲駭瞻矣耆曰十三經之碑刻新建於五六十間廳舍所見甚好辟雍之制度亦可爲觀美矣上曰見東嶽廟乎文淳曰果爲一見便是一大寺刹而但無守護之僧徒矣大抵彼中則僧徒乘車而行寺刹雜於閭閻間多隔墻對門之處矣文淳曰兩聖朝紀蹟碑新建于定州城外距大路不滿數步此是燕勅往來處則歷路入見勢所必至碑文中雖無大段忌諱胡元二字極涉如何不可使彼人見之當初創建之時慮不及此伊後諸議或以爲勅行時積芻遮蔽或以爲改作官路柴草之路左積峙不但所見突兀碑閣高大終有掩不得之慮至於改路一款自本牧東門十里迤回民畓可惜第念城內有宣廟朝駐蹕舊基民不居住田無官稅今若移建于此則新創屋子仍用材瓦所費不過轉輸工役而已此乃沿路所見聞而如臣淺識未敢指一陳請令該道道臣詳度便宜卽速狀聞後稟處何如上曰本州有兩聖駐御之舊址一在城外㺚川地尙稱元帥臺戰場坪此國初勝捷之舊址也一在城內卓姓人家此穆廟宿所之舊址也豎碑之擧不可一爲一否而只建於㺚川未遑於卓家者實爲欠事闕典城外之碑建閣移奉於城內而城外已建之閣則當敬書碑面刻而豎之如是然後兩聖駐御之舊址各有徵信之紀蹟而體貌始可尊嚴事面尤爲完備令廟堂以此意知委道伯與邑倅須卽經始先以碑石見樣上送內閣而農節在邇能於其前完工乎一體問于道伯使之狀聞可也出擧條上曰如無更奏之事出去休息也文淳耆先退仍命退承史以次退出
정조 22년
戊午三月十五日辰時上御重熙堂都承旨入侍時行都承旨李晩秀記事官曺錫中金景煥承膺祚以次進伏訖命書傳敎曰前假注書具得魯仍察廳任又命書傳敎曰當該注書汰去錫中退出記事官洪奭周進伏上曰具得魯儀仗庫郞廳瓜限已滿而尙今不爲陞六何也令該曹後日政卽爲擧行命書榻敎曰下直守令入侍賤臣承命出與迎日縣監鄭晩錫孟山縣監林漢浩偕入進伏命書傳敎曰今聞曾經本道守令云此時政欲釐弊於該邑孟山縣監林漢浩與興陽縣監今日政相換仍敎晩錫等曰下去善爲之仍命退諸臣以次退出
정조 22년
戊午三月十五日辰時上御重熙堂同副承旨入侍時同副承旨李海愚記事官洪奭周假注書具得魯記事官金景煥承膺祚以次進伏訖命海愚書公事判付訖命得魯進前敎曰注書點下當爲徑出乎得魯曰例當陳疏徑出矣上曰汝祖有春坊舊契未及盡用予未嘗忘之矣仍命退承史以次退出
정조 22년
行都承旨李晩秀坐行左承旨李書九坐行右承旨李益運坐左副承旨尹致性坐右副承旨李肇源坐直同副承旨李海愚坐直注書洪奭周仕一員未差假注書李弘謙仕直事變假注書趙璜鎭仕
정조 22년
尹致性啓曰合辭許久闕啓事甚未安除在外外執義柳畊掌令鄭㝡成持平申溆李東煥司諫金孝眞正言尹涵竝卽牌招何如傳曰允
정조 22년
傳于李肇源曰二十日次對進定於今日
정조 22년
李肇源曰今日次對兩司當爲進參除在外外未肅拜獻納徐有聞卽爲牌招何如傳曰允
정조 22년
傳于李肇源曰大臣備局堂上引見
정조 22년
以備局有司堂上李書九牌不進推考傳旨傳于李肇源曰更爲牌招
정조 22년
以禮曹坐不坐單子傳于李書九曰在外參議許遞以在京無故人差出
정조 22년
以吏曹參議李勉兢牌不進罷職傳旨傳于李晩秀曰只推
정조 22년
尹致性啓曰行大司憲宋煥箕掌令李儒修在外執義柳畊掌令鄭㝡成持平申溆李東煥牌不進監察茶時之意敢啓傳曰知道
정조 22년
備邊司薦望以韓用龜爲開城留守
정조 22년
有政吏批判書閔鍾顯進參判李敬一進參議李勉兢牌不進行都承旨李晩秀進以李顯默爲執義李羽逵爲司諫李益洙爲掌令金和鍾宋知濂爲持平金熙華爲正言朴吉源爲獻納徐邁修爲知敦寧朴宗甲爲工曹判書李泰永爲工曹參判李義綱爲右尹金祖淳爲禮曹參議鄭民始爲內醫提調具得魯爲監察朱重晩爲璿源殿令金鎰爲穆陵別檢東學訓導單李故郡守金益福贈吏參例兼故參奉金澕贈執義故參奉金之純贈執義故敎官金之白贈執義故學生金瀏贈敎官故學生金沇贈敎官故成均進士金之重贈敎官故參奉金亨進贈持平贈戶參姜福一贈左參替例兼贈左承旨姜震耆贈戶參例兼折衝姜益九贈左承旨例兼都摠管姜游三代追贈
정조 22년
兵批判書李時秀進參判柳誼病參議金啓洛入直參知柳師模病右副承旨李肇源進以李格爲宣傳官權翊爲都摠都事白光儀爲訓鍊主簿判府事金文淳減下大護軍李秉鼎尹弘烈護軍金勉柱權之彦副護軍李鼎德副司果李珩金尙离韓翼鎭洪宗涉姜時煥任㸁許栮宣傳官徐翼淳待窠陞實事承傳
정조 22년
以兪殷柱囚單子傳于尹致性曰附過放送
정조 22년
吏批再政鄭東觀爲應敎曺允遂爲副修撰徐邁修爲知義禁李泰永李義綱爲同義禁金文淳爲瓦署提調具得魯爲兵曹佐郞韓性重爲智陵直長宋應圭爲栗峯察訪奉常奉事單安敬默禁府都事兪殷柱監察金魯正相換禁府都事柳秉均漢城主簿韓百衍相換開城留守單韓用龜三政以李義弼爲戶曹參判權裕爲同經筵趙鎭寬爲同春秋李宗烈爲監察康達秀爲義陵奉事知春秋單趙鎭寬四政以韓翼鎭爲典籍金應一爲安陵參奉
정조 22년
傳于李肇源曰新除授金吾堂上竝待下批牌招察任
정조 22년
李海愚以弘文館言啓曰本館下番闕直事甚未安今日政新除授玉堂待下批仍卽牌招入直何如傳曰允
정조 22년
尹致性以義禁府言啓曰懸題宮通禮院假引儀趙明益金愿等拿處事傳旨啓下而假引儀則以雜岐例自刑曹擧行事曾有定式矣趙明益金愿等俱是假引儀竝移送刑曹之意敢啓傳曰後勿如是之意嚴飭今番則姑爲分揀可也
정조 22년
尹致性以義禁府言啓曰開城府前留守黃昇源拿問定罪事傳旨啓下矣黃昇源時在任所依例發遣府都事交龜後拿來何如傳曰此草記何堂上爲之乎旣有奪符後拿來之敎則兵符去就兵曹自當稟旨分付兼留守更使之齎送後當令兼留守交龜豈可以循例拿來樣爲此草記乎該堂旣處分捧納承旨推考此草記還給兵符卽令兵曹行會前守臣及兼留守處使之奪符齎送後兼佩事分付
정조 22년
李肇源以兵曹言啓曰謹依傳敎前開城留守黃昇源所佩兵符及屬鎭發兵符竝卽齎送於兼留守京畿監司李在學處姑爲兼佩待新留守下直出去如例傳授事前留守及兼留守處一體分付之意敢啓傳曰不知國法之守臣何可一刻佩符行留守之事乎卽爲撥馬知委可也
정조 22년
宣傳官尹之謙啓曰臣於當日辰時量敬奉聖敎馳詣明陵蜂峴防路處詳細巡審是白乎則上下防路處築石頗高設棘亦密無人跡往來之痕是白遣本陵官自今年正月定置陵軍二名於設防處一名則使之巡山一名則使之看守是白乎旀但遮路石墻間或有年久頹圮者故招致守僕及陵軍以各別修築之意申飭是白遣仍詣昭顯墓植木處一一看審則主峯前後面及內白虎上下諸麓前後所植之木雖頗稠密而姑未茁茂是白遣外白虎則間多稀疎處故守衛官及墓軍守僕等處着意加植之意亦各申飭是白乎旀木根段間或有年久之痕而別無新斫處是白齊傳曰此輩爲宣傳官故凡有摘奸不勤莫甚蜂峴但當巡察以來守僕何以招見反爲現身昭顯墓植木及木根尤焉敢草草摘奸乎當該宣傳官爲先令該府處之以懲他人嚴飭何如則植木尙不茂密守衛官等照法嚴勘不能贊助之高陽郡守亦爲拿問嚴處道臣推考此後每年春秋承旨奉審或史官宣傳官摘奸又或如前道伯地方官難免重勘此意下諭仍令書付守衛官直所
정조 22년
李肇源以摠戎廳言啓曰謹依傳敎宣傳官趙運永嚴棍十五度後充軍次移送義禁府之意敢啓傳曰知道
정조 22년
敎開城留守韓用龜書王若曰舊都重管轄之任地望竝尊公朝揀保釐之才廟議咸屬如欲與我共理其將捨卿伊誰眷玆勝國遺墟卽是留府重鎭鵠嶺設險奠厥五百載覇圖龍峀儲祥開我億萬年洪業風潮通沁州之帆舶在宋則兩京分司山川壯畿甸之藩籬若漢之三輔竝列民物貨寶之攸萃隱然大都會繁華甲兵錢穀之㝡殷宛是上將軍節制惟其緩急之足恃所以掄選之尤難惟卿器宇祥和才識明透政事文學之贍敏蔚爲儕流之所推愷悌恬謹之著稱綽有古家之遺範飭雅操而無苟於名利持淸議而不撓於險夷固知望實之俱隆是以倚毗之斯切玆授卿以開城府留守兼管理使卿其毋替隆寄祗服寵章抑錐刀競利之風期於俗移而歸厚奬弓馬尙勇之士勿以時淸而忘虞竹橋之遺躅是尋政先培義花潭之舊閭必式治尙敦儒自餘稟裁厥有彝典於戲兼贊籌務予自有晉接之時暫辭禁扃卿莫懷離違之歎故玆敎示想宜知悉知製敎臣鄭來百製進
정조 22년
戊午三月十六日未時上御重熙堂軍士房承旨入侍時右副承旨李肇源假注書李弘謙記事官金景煥承膺祚以次進伏訖上曰積城査事畿伯何至今不爲修啓乎肇源曰畿伯不爲行査而聞自松留査實云矣上曰事係本府何可自爲行査乎然則松留事尤可駭矣仍命書傳敎曰意謂畿伯擧行之稽滯先爲問備使之火速捉致府吏嚴刑査啓矣今聞該房所稟始知松留自爲行査之事實矣松留事可謂罪上添罪自己之事自己行査廉防之外寧有如許格例乎國綱所在不可尋常處之前開城留守黃昇源發遣宣傳官奪符仍令該府拿問定罪命書榻敎曰前開城留守旣命拿來新留守待下批使之卽爲辭朝上曰宣傳官一人待令聽下敎後使之下送奪符也賤臣承命出傳上曰宣傳官何不待令乎奪符命下後卽宜來待於閤門外而如是遲滯者極爲駭然矣命書榻敎曰不卽待令之奪符宣傳官拿處上曰拿來進去都事若不趁明日申時復命則當施嚴勘之意出傳也賤臣承命出傳上曰都事誰爲待令乎賤臣回奏曰當直都事柳秉均待令矣上曰此人年老似難及期擧行以他都事年少者出送事分付也命書傳敎曰禁府擧行稽忽莫甚一守臣拿來果何難事過時無動靜本府首都事拿處不飭之行公堂上遞差命退承史以次退出
정조 22년
戊午三月十六日未時上御重熙堂右承旨入侍時行右承旨李益運記事官洪奭周金景煥承膺祚以次進伏訖上曰吏判已開政乎益運曰姑未開政矣上曰政望催促入之賤臣承命出飭仍命退承史以次退出
정조 22년
行都承旨李晩秀病行左承旨李書九坐行右承旨李益運坐左副承旨李勉兢坐直右副承旨李肇源綠故出同副承旨李海愚坐直注書洪奭周仕一員未差假注書李弘謙仕直事變假注書趙璜鎭仕
정조 22년
李書九啓曰來二十一日輪對日次而文武科唱榜相値頉稟之意敢啓傳曰知道
정조 22년
李勉兢啓曰來二十一日朝參日次而文武科唱榜相値頉稟之意敢啓傳曰知道
정조 22년
李勉兢啓曰禁衛營將官來言今日本營軍兵日次私習云矣敢啓傳曰知道
정조 22년
李勉兢啓曰御營廳將官來言今日本廳軍兵日次私習云矣敢啓傳曰知道
정조 22년
李勉兢啓曰合辭方張之時諫院無詣臺之員事甚未安除在外外獻納朴吉源正言金熙華竝卽牌招何如傳曰允
정조 22년
李書九啓曰左副承旨尹致性今日不爲仕進卽爲牌招何如傳曰允
정조 22년
李書九啓曰三皇忌辰日望拜禮前期一日以稟事曾有先朝受敎矣今十九日毅宗皇帝忌辰日親行望拜禮何以爲之敢稟傳曰謹當親行而雨意有之奉室行禮與北苑望拜間觀明日日氣更當下敎矣
정조 22년
李勉兢啓曰卽者義禁府都事來言時囚今日捧供事命下而知義禁徐邁修同義禁李泰永李義綱未肅拜只有判義禁尹師國一人不得備員開坐云知義禁徐邁修同義禁李泰永李義綱竝卽牌招何如傳曰允
정조 22년
傳于李書九曰來待諸臣入來
정조 22년
以左副承旨尹致性牌不進罷職傳旨傳于李書九曰聞有親病許遞前望單子入之待下批牌招察任
정조 22년
承旨前望單子入之李勉兢落點
정조 22년
李勉兢啓曰知義禁徐邁修同義禁李泰永李義綱牌不進推考傳旨令方捧入而開坐命下如是違牌不卽擧行事甚未安竝更卽牌招以爲備員開坐之地何如傳曰允
정조 22년
以正言金熙華牌不進罷職傳旨傳于李勉兢曰只推
정조 22년
李勉兢以禮曹言啓曰昭顯墓守衛官等照法嚴勘事命下矣莫重墓所不可暫時曠直依前例假官差送以爲替直後就拿之地何如傳曰允
정조 22년
李勉兢以義禁府言啓曰昭顯墓守衛官徐宗和柳彦宗等照法嚴勘事傳旨啓下矣徐宗和下去京畿廣州地云依例發遣府羅將拿來柳彦宗方在直所云待替直拿囚之意敢啓傳曰知道
정조 22년
李勉兢以義禁府言啓曰摠戎廳啓辭內宣傳官趙運永嚴棍十五度後充軍次移送本府事允下矣趙運永咸鏡道富寧府充軍而以擧條批旨內辭意具罪目依例發遣府羅將押送配所何如傳曰允
정조 22년
李海愚以義禁府言啓曰高陽郡守徐有沂拿問嚴處事傳旨啓下矣徐有沂時在任所依例發遣府羅將拿來何如傳曰允
정조 22년
持平宋知濂啓曰臣於見職與執義臣李顯默有外三寸叔姪應避之嫌揆以公格在下當遞何敢仍冒於臺次乎請命遞斥臣職答曰依啓
정조 22년
刑曹啓目今番監試覆試一二所闌入儒生朴琦等一向發明而同情諸人終不指告者究厥情狀萬萬巧惡更加嚴刑期於得情何如判付啓闌入之罪旣皆自服分等考律重繩爲旀其中圍外着笠自稱橫罹之三囚參酌決放爲良如敎
정조 22년
戊午三月十七日卯時上御重熙堂左承旨入侍時行左承旨李書九記事官洪奭周金景煥承膺祚以次進伏訖上曰宣傳官堂下無故者有二人而堂上入直至於四人何也監軍單子使之改修正以入書九曰視事日暖間姑停事有命矣今已日暖自何日入稟乎上曰自明日入稟也仍命退承史以次退出
정조 22년
戊午三月十七日辰時上御重熙堂提調來待諸臣入侍時同副承旨李海愚記事官洪奭周金景煥承膺祚藥房提調鄭民始壯勇大將趙心泰以次進伏訖上曰訓鍊主簿崔翼北道初仕人金應一招入賤臣承命出與訓鍊主簿崔翼安陵參奉金應一偕入進前民始曰日間聖候若何上曰一樣矣上敎應一曰本宮躋享之疏爾爲其首今番特除蓋爲所重矣爾於今番往審華城萬年堤所見果何如耶應一曰堤基與水門俱爲極好而長生方之貯水尤合於堪輿之理矣上曰聞爾有道路改修之論云亦爲詳陳也應一曰堤北舊路種植樹木而以堤東堰上改修大路仍向南邊逶迤作路似爲合宜矣上曰崔翼亦陳所見也翼曰臣亦果以爲好矣上曰予於道路一款恒有憧憧者存爾言政合予意堤役告成之後從當爛商措處內使又須下去審度便宜也又敎曰堤堰貯水今不必更爲疎鑿而築垌處亦無太高之患耶應一曰貯水已深不必更濬而築垌處不高不低亦爲適中矣仍命退諸臣以次退出
정조 22년
行都承旨李晩秀內閣齋宿行左承旨李書九齋宿行右承旨李益運齋宿左副承旨李勉兢齋宿右副承旨李肇源齋直同副承旨李海愚齋直注書曺錫中在外洪奭周齋宿假注書李弘謙齋直事變假注書趙璜鎭仕
정조 22년
李勉兢啓曰合辭方張之時兩司無詣臺之員事甚未安除在外外執義李顯默掌令李益洙持平金和鍾獻納朴吉源正言金熙華竝牌招何如傳曰允
정조 22년
李晩秀啓曰戶曹參判李義弼工曹參判李泰永除拜後過三日不爲出肅依定式竝推考警責仍卽牌招察任何如傳曰允
정조 22년
李晩秀啓曰注書有闕代前注書曺錫中被薦人尹命烈柳台佐薦狀依例成送吏曹之意敢啓傳曰知道
정조 22년
李勉兢啓曰卽者義禁府都事來言時囚捧供事命下而行公堂上只有判義禁尹師國同義禁李泰永判義禁有身病不得備員開坐云判義禁尹師國卽爲牌招何如傳曰允
정조 22년
傳于李肇源曰右副承旨入侍
정조 22년
工曹判書前望單子入之趙鎭寬落點
정조 22년
李晩秀啓曰今日齋宿承旨當爲備員而右承旨李益運牌招啓辭未下何以爲之敢稟傳曰牌招
정조 22년
李晩秀以弘文館言啓曰本館下番闕直事甚未安副修撰金近淳卽爲牌招入直何如傳曰允
정조 22년
以副修撰金近淳牌不進罷職傳旨傳于李晩秀曰只推
정조 22년
有政吏批判書閔鍾顯進參判李敬一進參議未差行都承旨李晩秀進以尹行元爲吏曹參議玄重祚爲掌令曺允遂爲司諫趙秀民爲持平李垿爲正言金文淳爲工曹判書曺錫中爲注書贈吏參徐命元贈吏判例兼故吏議徐宗燮贈吏參例兼以上知敦寧徐邁修兩代追贈
정조 22년
兵批判書李時秀病參判柳誼病參議金啓洛病參知柳師模入直進右副承旨李肇源進上護軍金文淳大護軍朴宗甲副護軍尹致性副司直李羽逵李儒修宋知濂副司果趙萬元以上竝單付
정조 22년
李晩秀啓曰新除授注書曺錫中時在京畿驪州地斯速乘馹上來事下諭何如傳曰允
정조 22년
李肇源啓曰執義李顯默持平金和鍾旣已詣臺謂有情勢不參合啓直爲出去事甚未安推考警責何如傳曰允
정조 22년
以濟州牧使曺命楫啓本乙卯闕點馬狀請退徵惶恐待罪事傳于李海愚曰勿待罪事回諭
정조 22년
李海愚以戶曹言啓曰各道年終錢穀御覽會計待慶尙道會案上來修正以入事前已啓下矣該道會案今始來到御覽會計受出修正之意敢啓傳曰知道
정조 22년
李肇源以兵曹言啓曰明日奉室行禮時侍衛軍兵及墻外環衛軍兵當爲磨鍊而再昨年外各營入直軍除營直除出訓將率領排立昨年出番軍五哨排立挾輦軍連以金虎門入直軍四十名磨鍊槍劍軍置之矣今番則何以爲之乎敢稟傳曰依昨年例爲之可也
정조 22년
李勉兢以義禁府言啓曰黃海監司李義駿啓本內初檢官鳳山前郡守曺學臣覆檢官載寧前郡守鄭東元等罪狀令攸司稟處事啓下矣曺學臣鄭東元等今方待命竝拿囚之意敢啓傳曰知道
정조 22년
掌令李益洙獻納朴吉源校理李貞運金銑副校理鄭來百修撰金近淳啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請亟寢昧爽以後申禁之命因許捧入未徹之啓特賜允兪俾以下十二字刀削答曰不允以下七字刀削
정조 22년
掌令李益洙獻納朴吉源啓曰請遲晩後物故罪人啓能孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允
정조 22년
掌令李益洙啓曰請寢李汝節定配之命更令王府嚴覈取服施以當律措辭見上答曰不允
정조 22년
獻納朴吉源啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答曰不允
정조 22년
工曹參判李泰永疏曰伏以爲人臣而厚蒙生成之恩曲被陶甄之澤者從古何限而雨露若偏於枯荄造化如私於一物喣濡全保拯濟拂拭豈有如臣之比也哉噫殿下之於臣天地而父母焉生死而肉骨焉闔門家族保有今日秋毫皆殿下賜也恩山德海不足喩其萬一生隕死結不足酬其萬一百口相對攢手祝天感極而涕淚盡成血此生此世報答無地惟以夷險燥濕陳力奔走爲區區塵刹之圖故近年以來內外兜攬莫非踰濫而一直向前不敢爲逡巡辭避之計者身匪自有誠不獲已過此以往更進一步翺翔顯敡尤豈夢想之攸及迺者陞擢之恩忽下於人望之外水部金吾除旨聯翩同朝動色隣里聳觀臣雙擎華誥五精震懍不知所以自措惟玆亞卿之秩古稱命德之器有非流品庶職節次推遷之可擬歷視朝著或以文學才猷爲世所推或以踐歷聲望爲衆所詡然後始乃議到於晉秩之典而未有空疎如臣庸陋如臣不少留難苟然備數者也從前湔拂罔非曲費恩造而今玆晉擢又復玷汚嚬笑臣若徒恃寵靈認作儻來則過福之懼負乘之戒猶屬餘事其於仰累則哲之明何哉心魂悸恐歷日靡定召牌之下冒膺無路玆敢略陳衷懇仰瀆崇嚴伏願聖明俯賜諒察將臣所授職秩特命收還以重公器以安私分千萬幸甚臣無任云云答曰省疏具悉卿其勿辭行公
정조 22년
戊午三月十八日辰時上御重熙堂右副承旨入侍時右副承旨李肇源記事官洪奭周金景煥承膺祚安岳郡守李始源以次進伏訖上曰工曹參判牌去來催促使之開坐金吾賤臣承命出飭肇源曰明日奉室行禮時九卿當爲進參而工曹判書朴宗甲時在平安監營任所無以備員何以爲之乎上曰許遞政官牌招開政差出待下批牌招察任可也出擧條上曰政官牌去來催促三司侍臣進不進書入賤臣承命出持入擧案命書榻敎曰兩司侍臣中在外人許遞今日政以在京無故人差出待下批與未肅拜牌招齋宿以爲備員之地敎始源曰新自外邑來有民瘼之可以仰陳者乎始源曰朝家之設置壯勇營本出於詰戎政減經費之至意旣設軍營又不可不置屯土故海西鳳山等諸郡亦倣訓摠諸營之制分設屯所以爲將士支放之需而收稅之法只取三分一民樂其利爭趨佃作矣中間任事之人恣意衒能始創執卜之法秋成看坪勒定卜數而所捧斗斛極其濫峻名雖三分取一而實則不然且所謂種子條水稅條使民全當民或失利怨言頗聞惟我聖上臨御數十餘年夙宵一念一則敬天一則恤民而尤以諴民爲敬德之本故如傷若保惟恐一物之失所凡係恤隱蠲瘼之政雖關經用之重每軫寧失之義今日在廷之臣及爲方伯守宰者孰不知聖意所在而思所以一半分宣揚哉屯監輩不識大體惟意操縱終未免與民爭利而守土之臣又以事關本營疑畏囁嚅不敢出一言此豈朝廷本意聖上苦心乎臣適守隣郡慣聞此弊故敢此仰達矣上曰事有關於民隱雖惟正常供不恤經費之欠縮有願必從無瘼不蠲卽一副當苦心則何物屯監輩行此侵擾之擧者所爲痛惡令邑倅一從民情改定稅式如是下敎之後又復却顧趑趄致或如前循襲先自該倅隨現嚴勘令廟堂措辭關飭該道道臣而海西如此則關西可知亦令關西査問屯弊於屯在各營使之據實報來狀聞萬一匿不以聞現發於繡衣之行則道伯施以違制之律該倅當禁錮以此分付可也出擧條始源曰信川安岳交界處有明禮宮田土該宮導掌輩昨秋下來以宮數贏餘買取旁近民田之願賣者而信川安岳奸民數三人欲爲夤緣賭利之計托名鄕監惟意跳踉謬以宮庄混稱本營屯土恐嚇愚氓無所不至或有不願賣而勤令捧價者又或有給價而不準本直者民或有言則輒憑藉本營怵以禍福民無不惶駭惟命是聽而怨聲藉藉有耳皆聞臣不勝驚惋本郡奸民之最爲作弊者捉囚嚴査屢加刑訊庶使愚氓曉然知此輩從中作奸之由而事之駭痛孰有甚於此者到今已賣之土若欲還退則在朝家事面雖曰明正而反或有貽弊衆民之慮臣意則令該導掌招集賣土諸民考其舊券按給本直而作奸之類更加嚴處一以釋衆怨一以戢奸弊恐合事宜故敢此仰達矣上曰前此宮土之爲弊於民邑者束濕何如乃敢有此貽弊之擧以至宮土之詐稱營屯威脅小民沃土歇買云者尤豈不痛惡乎卽令邑倅收聚舊券準給本直所謂數三奸民之作奸者亦令道伯嚴刑照法痛治後狀聞事令廟堂分付可也出擧條仍命退諸臣以次退出
정조 22년
戊午三月十八日辰時上御重熙堂禮房承旨入侍時行左承旨李書九假注書李弘謙記事官金景煥承膺祚以次進伏訖上命書傳敎曰明日當詣奉室行禮齋宿處所依近年例爲之出宮門路以集成門爲之該房知悉命書傳敎曰左副承旨入侍賤臣承命出傳與左副承旨李勉兢偕入進伏上敎勉兢曰老人病餘過行回巹之禮承旨家甚爲稀貴之慶矣上曰俄見兩禁堂請牌啓辭旣有肅拜後開坐之命則豈可若是屢違召命乎大抵陞秩後初除與他稍異雖不無廉防間事而位躋八座與年少資淺者有異獨不念義分之重而其必辭疏後出乎先肅後疏亦無不可而昨夜至於三牌招而不入以致撤漏而未成寢睡其在事體豈有如許道理乎此後則除非緊關事則過三更後勿以違牌以煩酬應也仍命退承史以次退出
정조 22년
戊午三月十八日申時上御便殿都承旨入侍時行都承旨李晩秀記事官洪奭周金景煥承膺祚以次進伏訖命書傳敎曰工曹判書許遞前望單子入之待下批牌招察任仍命退承史以次退出
정조 22년
行都承旨李晩秀坐左承旨李肇源坐直右承旨李相璜坐左副承旨李海愚坐直右副承旨李鼎德在外同副承旨朴載淳罷散啓辭未下注書曺錫中在外洪奭周仕假注書李弘謙仕直事變假注書趙璜鎭仕
정조 22년
大駕詣皇壇奉室行禮罷還內後內閣政院玉堂藥房口傳問安答曰知道
정조 22년
李相璜啓曰玉堂備員間視事頉稟之意敢啓傳曰知道
정조 22년
傳于李海愚曰戶房承旨與禮曹堂上戶曹郞廳依定式馳詣宣武祠奉審摘奸以來
정조 22년
李晩秀以兵批言啓曰今三月二十一日祿都目政事爲之之意敢啓傳曰知道
정조 22년
承旨前望單子入之李鼎德朴載淳李相璜落點
정조 22년
以監軍單子傳于李肇源曰宣傳官柳聖台之可否不純以其違格訓將擧條不但以勿施爲請且況草記休紙還下則近日監軍省記公然拔之者萬萬駭然該廳廳憲卽受敎廳風則初旣違越又復不悛如許宣傳官將焉用之行首及副行首宣傳官等先汰後拿其餘堂上宣傳官等亦爲拿處而行首以下正軸勿施參上宣傳官等正軸亦爲勿施以懲無嚴之習
정조 22년
禁府堂上前望單子入之判義禁趙宗鉉知義禁李祖源徐有防落點
정조 22년
判義禁前望單子入之邊得讓落點
정조 22년
兵曹口傳政事副護軍單李勉兢
정조 22년
傳于李肇源曰判堂姑未出仕時囚照律姑令次堂擧行
정조 22년
以正言李垿牌不進罷職傳旨傳于李肇源曰只推
정조 22년
傳于李相璜曰明日當由逌瞻門展拜景慕宮該房知悉
정조 22년
傳于李相璜曰望拜禮參班儒生應製詩三中一主簿尹光濩賦三中一幼學南正容各朱書百選一件詩三中二前察訪金獻行三中三進士李鍾夏賦三中二進士金文欽草三中參奉申滃各奎章全韻大本一件詩三下幼學金元淳前學官李廷年進士金重淳幼學金可淳李海應進士金學淳幼學金芝淳賦三下幼學閔禹銖金履𢉠金在源黃載鼎假監役尹仁基詩草三下敎官金直行生員李重庚幼學金履實洪集圭各奎章全韻小本一件詩次上幼學金翼行楚珏尹光奎賦次上幼學李濟應金太淳尹景鎭奉事金民柱幼學金憲淳南𡨶生員金炳翼幼學崔翼鎭任尙毅生員任壽益幼學兪春柱尹光斗進士尹衡鎭令李厚燾進士尹象基各紙一卷賜給
정조 22년
傳于李相璜曰入格儒生明日待令
정조 22년
李肇源以兵曹言啓曰以監軍單子傳曰柳聖台之可否不純以其違格訓將擧條不但以勿施爲請且況草記休紙還下則近日監軍省記公然拔之者萬萬駭然該廳廳憲卽受敎廳風則初旣違越又復不悛如許宣傳官將焉用之行首及副行首宣傳官等先汰後拿其餘堂上宣傳官等亦爲拿處而行首以下正軸勿施參上宣傳官等正軸亦爲勿施以懲無嚴之習事命下矣宣傳廳入直例爲四員而宣傳官安光贊奉命鄭宅休李英植監軍受點李馨秀李周鳳李甲會金煐李儒秀尹之謙閔宗爀黃勉基金𣕖李勉植尹敏東李貞坤李彬沈豐祖金魯巖竝拿處林必榮柳聖台在外洪理燮徐翼淳未肅拜無以備員入直未差之代卽爲口傳差出以爲推移入直之地何如傳曰堂上宣傳官汰拿之代先爲口傳差出可也
정조 22년
兵曹口傳政事李溏李近胄金宅基爲宣傳官
정조 22년
李相璜以弘文館言啓曰本館下番闕直事甚未安副修撰金近淳旣有只推之命卽爲牌招入直何如傳曰印所事役相妨本職許遞可也
정조 22년
李海愚以戶曹言啓曰臣華鎭與正郞臣尹光心進詣慶熙宮差備內及內各司依節目眼同看審後有頉處別單書入而修改則擇日擧行何如傳曰允
정조 22년
李海愚以備邊司言啓曰卽見咸鏡前監司李鼎運所啓則以爲甲山府一百二十里許有所謂劍川巨里者與彼邊隔在鴨綠江上流彼地有可哥水洞車前水洞二條捷路彼人由此往來況厚州設鎭之後採蔘一路只在於此故實有彼人潛越之慮矣取見其圖形則自虛項嶺至劍川巨里恰爲數百步空曠之地土品肥沃地不早霜無穀不宜民戶之流入者已爲四十餘戶關防若是緊重人民亦皆樂赴決不可曠置而不必創設新鎭同仁堡鎭樣㝡殘殆同內地今若移鎭於劍川巨里則不過一二年可成一大鎭堡事係邊情請令廟堂稟處爲辭矣考之地圖參以諸議彼人潛採之路姑無論時居民戶已過四十同仁堡所處之地則雖緣在昔賊路偶一在此而旣僻且迃便無意義移此設彼不必持疑依所奏施行之意分付道帥臣何如傳曰允
정조 22년
李海愚以備邊司言啓曰咸鏡前監司李鼎運所啓一路穀簿都不過一百二十餘萬石而北多南少如欲豫儲則宜先南關至於貿取之資自本道恐難容易措辦事批旨比之二十年前穀簿則不啻懸殊還穀之設卽爲嗣歲民食而近年旣云稍熟則可以易爲力矣稔歲多積則此小民歉歲之食物糧資以此意令廟堂指一稟處可也事命下矣前道臣所論實爲備豫之道而南關穀簿雖曰比北差少較諸年前其數頗滋雖値少歉似不至於難繼論以民情則避糶特甚今不必加數貿置姑爲置之何如傳曰允原會之穀比丙申以前甚少竝計各項穀摠則或可相當乎卿其溯考必思所以復舊摠之道可也
정조 22년
李海愚以備邊司言啓曰卽見咸鏡前監司李鼎運所啓則以爲鍾城之設置行營乃所以控制六鎭而備蕃胡竊發之患也蕃胡撤歸之後境上無狗吠之警而兵使則一年一度移駐行營徒費民邑之弊無關捍禦之方以形便言之行營處四面受敵之地擁數哨守番之卒雖有緩急將何以禦敵至若鏡城本營則地形四塞人民殷盛管轄沿江邑鎭而有進戰退守之勢也前掌令吳鵬南之疏不無意見故臣於昨秋巡審之路遍觀形勝採探物議略有所領略者南閫古有行營而亦緣有弊中廢云依南閫已例勿駐行營坐鎭鏡城恐合便宜而事係邊政下詢廟堂處之爲辭矣行營撤罷之論前後非一而建州雄長之後沿邊種落擧已刷撤雖或有煙火相望之地亦皆慴服此疆爾界百年晏然宜若無事乎移駐而難度者時勢無窮者事變今若撤罷行營則不出十年凡百排置必當蕩然無存萬一有不可不移駐之時則雖動一道之力猝無以修繕且念往來之弊非曰不苦而民邑熟習視作規例恐不可因此而遽毁已成之制至於南閫已例地勢形便與此有異亦不可比而同之今姑置之何如傳曰允
정조 22년
李肇源以御營廳言啓曰本廳把摠朴光遇身病甚重勢難察任改差何如傳曰允
정조 22년
禁府啓目前開城府留守黃昇源原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓畿伯事雖近於推諉爲松留者豈可一循畿伯之言自己之事身自行査乎後弊所關不可無重勘而囚人老矣滯囚可悶卽以草記勘律區別功議以聞爲良如敎又啓目高陽郡守徐有沂原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓草記照律爲良如敎又啓目昭顯墓守衛守官徐宗和柳彦宗等原情云云傳旨內辭緣泛稱遲晩竝只刑推得情何如判付啓附過放送爲良如敎又啓目鳳山前郡守曺學臣載寧前郡守鄭東元等原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編曺學臣段議處爲白乎旀鄭東元段刑推得情何如判付啓前已究竟之事別無新件更問之端竝只分揀放送爲良如敎
정조 22년
李肇源以義禁府言啓曰時囚罪人黃昇源原情公事判付內畿伯事雖近於推諉爲松留者豈可一循畿伯之言自己之事身自行査乎後弊所關不可無重勘而囚人老矣滯囚可悶卽以草記勘律區別功議以聞事命下矣取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣黃昇源杖八十收贖奪告身三等而其八代祖廷彧光國功臣云功減一等杖七十收贖奪告身二等放送何如傳曰允
정조 22년
李肇源以義禁府言啓曰時囚罪人徐有沂原情公事判付內草記照律事命下矣徐有沂傳旨內嚴飭何如則植木尙不茂密不能贊助亦爲拿問嚴處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣徐有沂杖一百收贖告身盡行追奪放送何如傳曰允如有功議各減一等公罪勘放可也
정조 22년
司諫曺允遂掌令李益洙玄重祚持平趙秀民獻納朴吉源校理李貞運金銑副校理鄭來百副修撰金近淳啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥賊之典措辭見上請逆賊尙喆追施孥戮之典措辭見上以下一行半刀削答曰不允以下七字刀削
정조 22년
司諫曺允遂掌令李益洙玄重祚持平趙秀民獻納朴吉源啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允
정조 22년
掌令李益洙玄重祚持平趙秀民啓曰請寢李汝節定配之命更令王府嚴覈取服施以當律措辭見上答曰不允司諫曺允遂獻納朴吉源啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答曰不允
정조 22년
知敦寧徐邁修疏曰伏以臣之冥升不已亦已甚矣其不才無用之實前後自列輒輸肝膈未嘗敢爲一毫飾辭則竊庶幾日月之明照察無餘而今此八座晉擢之命又何爲而一朝遽及於臣身哉嗚呼以臣之老蔭晩第文學之素短才諝之素蔑特一最下庸品耳初無足與議於百執事之未而猥蒙殊知偏荷洪造居然十許年之間節次推遷滾到宰列外內歷颺罔非華要涓埃未報寵渥徒勤臣居常危懼如集于木時或中夜忘寢對食忘餐不覺愧發於中顔變於外誰意廟議宸簡直擬臣於千萬不敢當之地侈之以資憲之階授之以知敦之銜兼官金吾之命連下於一日之內臣誠惝怳驚恐莫省攸措且以諸囚捧供府坐有命兩日之中三辱天牌參揆義分宜卽趨膺之不暇而愚昧逋傲至煩丙夜之酬應致使成命緣臣而留滯曠日論以常法合置大何伏聞今日大僚筵奏只請譴罷者猶屬末勘而聖度天大特令問備而止噫臣果何物而名位則踰涯濫叨罪罰則隨處涵貸曲恕之盛眷無所不至而金吾所帶且命許解此豈無狀賤臣所當得於聖主者哉恩數彌重而辜負益著惶駭轉極而迷滯愈甚匪分之秩義在必辭慢命之誅理無終逭玆不得不冒死瀝血仰瀆崇嚴伏乞天地父母察臣至懇諒臣危忱亟命收還臣新授資秩仍命攸司勘臣犯分違命之罪以重公器以肅朝綱焉臣無任云云答曰省疏具悉卿其勿辭行公
정조 22년
右尹李義綱疏曰伏以臣庸愚譾劣最居人下早從蔭路初無塵刹之報晩竊科第濫廁緋玉之列偏荷我聖上陶甄之渥前後恩造敻出尋常銀臺薇垣次第揚歷醜拙畢露於已試涓埃莫效於旣往居常悸恐若隕淵谷至於更進一步初非臣夢寐之所敢到而不料今者陞擢之命遽及於臣身自念無似賤品何以得此於聖明也臣與八耋偏母手奉華誥相對感泣在臣私分榮耀雖極而第亞卿晉秩是何等難愼苟非望實俱備績庸茂著者決不可輕易冒據而乃以如臣至庸陋之姿擧而廁之於命德之列策駑備位縱出拂拭之恩軒鶴貽譏實無堪勝之望而一日之內除旨聯翩召牌荐降揆以分義固當竭蹶趨承少伸叩謝之忱而纔奉新資唐突出肅亦所不敢竟自歸於違傲逋慢之科況王府擧行未免緣臣而遲滯惶隕震越伏地俟勘不自意聖度天大只施問備曲庇之恩去益隆摯臣誠惝怳感激涕淚無從今若徒懷嚴畏冒沒出肅則負乘之懼猶屬餘事則哲之明竊恐貽累百爾思量承膺無路玆敢略陳肝膈仰瀆崇嚴伏乞聖慈天地父母諒臣由中之懇將臣新授職秩亟命還收以重公器以安私分不勝幸甚臣無任云云答曰省疏具悉卿其勿辭行公
정조 22년
望拜禮參班儒生應製御考榜詩三中一主簿尹光浚三中二前察訪金獻行三中三進士李鍾憂三下幼學金元淳前學官李廷年進士金重淳幼學金可淳李海應進士金學淳幼學金芝淳草三下敎官金直行生員李重庚幼學金履實洪集圭次上幼學金翼行楚珏尹光奎賦三中一幼學南正容三中二進士金文欽草三中參奉申滃三下幼學閔禹銖金履𢉠金在源黃載鼎假監役尹仁基次上幼學李濟應金太淳尹景鎭奉事金民柱幼學金憲淳南𡨶生員金炳翼幼學崔翼鎭任尙毅生員任壽益幼學兪春柱尹光斗進士尹衡鎭令李厚燾進士尹象基
정조 22년
戊午三月十九日卯時上詣皇壇奉室行禮入侍時行都承旨李晩秀行左承旨李書九行右承旨李益運左副承旨李勉兢右副承旨李肇源同副承旨李海愚記事官洪奭周假注書李弘謙記事官金景煥承膺祚一提學鄭民始二提學沈煥之原任直閣金祖淳檢校待敎沈象奎李存秀以次隨駕上具翼善冠黑圓領袍乘輿出集成門至朝宗門外降輿步入冽泉門就版位行四拜訖陞詣奉室奉審仍詣壇上奉審訖步出冽泉門朝宗門外乘輿仍駐輦上曰遼東伯子孫參班人入侍賤臣承命出與幼學金宅基偕入進前上敎宅基曰爾是遼東伯之祀孫乎宅基曰然矣上曰曾有祀孫錄仕之命而爾何不入仕乎宅基曰以年未滿而未蒙錄仕矣上曰爾父則曾爲錄仕乎宅基曰臣父魯行故都摠經歷矣上敎書九曰遼東伯深河立節果在戊午年乎書九曰深河出師果是戊午而立殣則似在於越翌年矣上曰今日何日行禮奉室念爾先故予所感慨有倍他時豈可無拔例之典以寓予意乎文武間爾之所業何也宅基曰未學武技而姑從儒業矣上命擧顔仍敎曰爾從事於文而旣不閑熟則不如武事矣命書傳敎曰今日與忠臣遺裔祗拜奉室冞切風泉之思忠武深河之役歲云回薄增我感慨昨年雖旣致侑仍命錄後而未滿筮仕之限尙未收用此年此家何循常格皇朝贈遼東伯忠武公金應河奉祀孫幼學金宅基勸武仍令宣傳官廳當日內一會越薦後令兵曹南行宣傳官加設擬入贈兵曹判書忠壯公崔孝一祀孫性烈之除付權管者分揀禁御兩營中把摠調用今因召見諸家人聞大臣言尹文正家祠版將祧云特例不施於文正之家而何爲贈領議政文正公尹煌祠版特擧不祧之典以寓不忘此日之意上曰右議政入侍出駕前下敎賤臣承命出傳與右議政李秉模偕入進前又命書駕前下敎曰領敦寧入侍領敦寧金履素進前曰晨朝勞動聖體若何上曰一樣矣上曰壯勇大將入侍賤臣承命出傳與壯勇大將趙心泰偕入進前上曰今日參班武士旣命試射卿爲試官遼東伯祀孫金宅基亦使之試射而係是新射人先爲習射後赴試也心泰曰關西故義士子孫中間多見漏於京兆錄案未得參班或有稱冤者矣上曰此必自本道不爲單子而不入於京兆錄案矣命書駕前下敎曰吏曹判書入侍賤臣承命出傳與行吏曹判書閔鍾顯偕入進前上曰今聞壯使之言關西故義士之孫或有見漏於參班擧案云然否鍾顯曰然矣旣是同功一體而如安克諴子孫之獨爲見漏者果因不爲呈單之致矣上曰如崔孝一車禮亮者固爲卓然而安克誠之節義殆有勝於張厚健諸人其子孫之獨漏參班誠爲欠典矣上曰政院請牌啓辭之昨日送于卿所者見之乎秉模曰昨果見之而兩禁堂俱是陞秩後初除不敢卽膺事勢雖然開坐有命兩日之間至於四牌更鼓已深疏又見阻則先肅後疏少無不可而撤漏之際更以三牌稟旨之啓仰煩酬應卿宰去就與新進有異此等事體在宜當飭知義禁徐邁修同義禁李義綱施以罷職之典何如上曰八座崇班二品命德異於年少資淺之類則不可不責之以格例與道理苟欲責備罷職亦輕纔陞旋罷殊欠韻致姑先施以從重推考之典此後另飭諸僚俾各着念於格例邊道理上更無敢瀆屑可也出擧條上曰各派子孫人分立以次進奏姓名而曾前未經入侍人外直爲退出以待題下應製也金文忠尙容五代孫幼學翼行尹文正煌六代孫監役仁基等以次進奏姓名上曰翼行誰爲近族乎益運曰聞是翰林金履永之三寸矣上顧履素曰然則此人卽金憲行之弟矣金憲行自來端士予至今不忘矣敎仁基曰文正祠版在於誰家乎仁基曰在尹定鎭家矣履素曰文正子孫今旣代遠今以長房主祀者乃是秩卑之人而年且七十不久將至埋安云矣敎仁基曰不祧之典不施於文正而於何施之致侑則昨年旣爲之故今姑略之而特施勿遷之典此下敎爾其歸告先廟也仍命晩秀書傳敎仍敎曰此傳敎不必各本書出俄者傳敎書尾連書也次至曺晦振命擧顔敎曰爾雖年老顔貌甚好矣次至洪容默上曰此洪述祖之子乎容默曰然矣上曰爾父罪名不至於決杖乎容默曰判付未下故臣姑未知矣有一儒生進奏姓名勉兢曰此非擧案中人而胡爲冒入也上曰致此冒入外位整齊時京兆堂郞之不能檢飭極爲駭然矣秉模曰今日參班儒生中有不當入而闌入者若能察飭豈有是也當該漢城府堂上施以罷職不敍之典當該郞官令該府拿問嚴勘何如上曰鄕曲儒生徒知渠亦爲忠臣之裔不辨京兆之別有錄案而冒入者雖與闌入稍異不能整飭於捧擧案及外位之際京兆堂郞難免其責依爲之出擧條命書駕前下敎曰判義禁聞有實病與未肅拜堂上許遞前望單子入之待下批牌招察任命晩秀書御題詩賦仍敎書九曰進去試所趁限內收卷以來而懸題後諸生禁勿往來於作門也仍入集成門還內諸臣以次退出
정조 22년
戊午三月十九日申時上御春塘臺坐直承旨入侍時右副承旨李肇源假注書李弘謙記事官金景煥承膺祚以次進伏訖上命書御製曰是日行望拜禮風泉激感因想斥和諸臣抗疏爭死之烈宛若隔晨其中首先倡義者文正公尹煌是已昨歲伻酹略致愾念而際聞不祧之典獨闕而不擧甚是欠事特命勿遷遂題一詩用替侑廟之意世謂八松節靑靑孤竹如同心三學士明義萬言書北海名猶在東牕計奈疎方禋延百歲肇自拜壇餘又命書御製曰皇朝誥贈遼東伯諡忠武公金應河深河赴戰三回甲之暮春十九烈皇帝諱辰與忠臣諸家後裔祗拜大報壇之奉室先命宣傳官等單薦忠武祀孫宅基當日除宣傳官又命武將之爲忠武公李舜臣忠肅公趙廷翼後孫者往至北營試柳葉箭賜初試仍御北苑親試賜第特付戊午式年之榜事若有待豈勝愴舊若使英靈有知必不禁涕淫淫遂書一絶揭于鐵原褒忠祠男子聲名聞四夷遼東華誥海東姿深河老柳如人立知是將軍倚劍時上曰鑄字所抄啓文臣一人入來也景煥承命出傳與抄啓文臣權晙偕入進伏上曰與注書分書此御製以各一本分送於賡進人處可也書訖上敎景煥曰持此御製往傳于領敦寧與右相家使之賡韻而今日參班儒生應製人外朝士皆各賡進之意爾其一體言諭也景煥承命出命書傳敎曰此日何日況當此年之起感特錄遼東伯之後當日越薦仍除南行宣傳官先試北營而入格於柳葉箭直赴會試矣更思今式年放榜在再明若使決科於此日又能唱名於此年豈不爲遇此日記此年之一道乎不憚憊倦臨試北苑矢發鼓應果然得雋尤奇矣南行宣傳官金宅基特爲直赴殿試付之榜尾同爲唱第於今戊午式武科遼東伯家昨年旣致侑今雖不爲亦何可泯然乎書下詩章令兵判書揭鐵原府之褒忠祠中事分付命書榻敎曰聞有實病難强云判義禁趙宗鉉許遞前望單子入之待下批牌招又命書榻敎曰左承旨右承旨左副承旨竝許遞前望單子入之待下批牌招察任命書榻敎曰王大妃殿進御參苓飮自明日停止命晙先退仍命退承史以次退出
정조 22년
行都承旨李晩秀別入直行左承旨洪仁浩別入直行右承旨李泰永別入直左副承旨李相璜坐直右副承旨李海愚坐直同副承旨尹光顔在外假承旨李勉兢別入直南公轍別入直金祖淳別入直注書曺錫中在外洪奭周仕直假注書韓致重在外事變假注書趙璜鎭仕
정조 22년
藥房提調鄭民始副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 22년
景慕宮展拜罷後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 22년
李相璜啓曰合辭方張之時諫院無詣臺之員事甚未安除在外外司諫曺允遂獻納朴吉源正言金熙華李垿竝卽牌招何如傳曰允
정조 22년
李相璜啓曰禁衛營將官來言今日本營軍兵日次私習云矣敢啓傳曰知道
정조 22년
李相璜啓曰御營廳將官來言今日本廳軍兵日次私習云矣敢啓傳曰知道
정조 22년
李晩秀啓曰三品官之無得過三日循例請牌曾有飭敎而吏曹參議尹行元除拜後過三日不爲出肅事體所在極爲未安從重推考仍卽牌招察任何如傳曰允
정조 22년
李晩秀啓曰新除授承旨李鼎德時在慶尙道慶州地斯速乘馹上來事下諭何如傳曰允
정조 22년
李晩秀啓曰今日展拜時承旨當爲備員而右副承旨李鼎德在外同副承旨朴載淳罷散啓辭未下不得備員何以爲之敢稟傳曰在外及未肅拜承旨許遞前望單子入之待下批牌招察任
정조 22년
李晩秀啓曰新除授承旨朴載淳方在罷散中何以爲之敢稟傳曰敍用
정조 22년
承旨前望單子入之林濟遠李昌會落點
정조 22년
承旨前望單子入之韓光植李始源落點
정조 22년
李晩秀啓曰新除授右副承旨韓光植年限已過何以爲之敢稟傳曰許遞前望單子入之待下批牌招察任
정조 22년
傳于李晩秀曰提調入侍
정조 22년
承旨前望單子入之李泰永洪仁浩尹光顔落點
정조 22년
傳于李泰永曰應製入格中進士尹象基前任金吾郞時罪名蕩滌
정조 22년
傳于李晩秀曰書狀官入侍
정조 22년
傳于李泰永曰當該注書汰去
정조 22년
李弘謙汰去代以李毅采爲假注書
정조 22년
李毅采在外代以韓致重爲假注書
정조 22년
兵曹口傳政事副司果金近淳單付
정조 22년
以御營廳習陣單子傳于洪仁浩曰後日次爲之
정조 22년
兵曹口傳政事都摠都事柳聖台單付
정조 22년
李相璜以弘文館言啓曰本館下番闕直事甚未安校理李貞運副校理鄭來百竝卽牌招以爲推移姑降入直之地何如傳曰允
정조 22년
洪仁浩以兵曹言啓曰今日文臣朔試射試官已爲受點而動駕相値不得爲之之意敢啓傳曰由逌瞻門展拜則皆用闕內殿座例爲之事曾有定式則曰以動駕相値當該堂上推考此草記還給闕內殿座時試射亦不爲之則試射停否則仍爲設行草記捧納承旨推考可也
정조 22년
洪仁浩以兵曹言啓曰今三月二十日立夏改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 22년
洪仁浩以兵曹言啓曰同知中樞府事朴廷吉病在鄕廬上來無期云西樞雖是閑局不可一向虛縻改差何如傳曰允
정조 22년
洪仁浩以兵曹言啓曰宣傳官金宅基呈狀內今月十九日親臨試射時得蒙賜第之恩典所帶之職依例遞改云金宅基係是加設南行窠今姑減下何如傳曰允
정조 22년
洪仁浩以備邊司言啓曰傳曰校院位田須於該邑閑地買取然後免稅自是法典至於越境望呈大是法外且況折受之法豈有於書院乎先正平生經綸在於罷革宮房之折受則鄕校猶不可況書院乎又況千里外邊上嶺阨斫木起墾者必是奸民作奸之事院儒何知其陳告奸民令廟堂査實依受敎定式嚴治後草記事命下矣陳告人黃州居李城演捉來査實後移送刑曹謹依受敎使之嚴刑定配之意敢啓傳曰知道
정조 22년
洪仁浩以訓鍊都監言啓曰今三月二十一日明政殿式年文武科放榜權停例時因兵曹節目廣智營軍三名哨官李應權軍餉色軍十名北營標下軍二十名入直別將李章漢率領弘化門外北大路排立作門雜人一切嚴禁事畢後各還直所而竝待標信擧行之意敢啓傳曰知道
정조 22년
洪仁浩以御營廳言啓曰今三月二十日景慕宮展拜時依兵曹節目集春營入直軍四十名新營入直千摠徐有鳳領赴于訓鍊都監都領陣該入直哨官鄭臣弼率該哨標下軍七名仍直東營入直軍三十名除出入直把摠尹載大率領宮大門外把守而竝待標信出用解嚴後各還本處入直之意敢啓傳曰知道
정조 22년
洪仁浩以御營廳言啓曰今三月二十一日明政殿式年文武科放榜權停例時依兵曹節目新營東營集春營入直軍折半除出入直千摠金漢升哨官李光玄成龍彦率領弘化門外南路排立作門事畢後各還本處入直而東營集春營入直軍竝待標信擧行之意敢啓傳曰知道
정조 22년
李海愚以義禁府言啓曰時囚罪人徐有沂杖一百收贖告身盡行追奪照律草記批旨內允如有功議各減一等公罪勘放可也事命下矣徐有沂七代祖渻扈聖功臣云功減一等杖九十以公罪收贖放送之意敢啓傳曰知道
정조 22년
李海愚以刑曹言啓曰因備邊司啓辭傳曰校院位田須於該邑閑地買取然後免稅自是法典至於越境望呈大是法外且況折受之法豈有於書院乎先正平生經綸在於罷革宮房折受則鄕校猶不可況書院乎又況千里外邊土嶺阨斫木起墾者必是奸民作奸之事院儒何知其陳告奸民令廟堂査實依受敎定式嚴治後草記事傳敎據陳告人黃州居李城演捉來査實後移送刑曹謹依受敎使之嚴刑定配事命下矣取考事目則有曰地土陳告四分一賞給之規永爲革罷陳告人刑配依事目李城演各別嚴刑一次後江原道江陵府定配所卽爲押送之意敢啓傳曰知道
정조 22년
持平趙秀民獻納朴吉源校理李貞運金銑副校理鄭來百修撰洪樂游啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行半刀削答曰不允以下六字刀削
정조 22년
持平趙秀民獻納朴吉源啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之曲斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允
정조 22년
持平趙秀民啓曰請寢李汝節定配之命更令王府嚴覈取服施以當律措辭見上答曰不允
정조 22년
獻納朴吉源啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上答曰不允
정조 22년
吏曹參議尹行元疏曰臣於杜門蹙伏之中千萬不自意忽伏奉天官佐貳之命天牌儼臨恩誥祗擎感淚無從踧踖惝怳罔知所以措躬也臣於逖違之餘益切戀結之忱固當竭蹶趨承他不暇顧而第伏念臣之年前所遭人言非比尋常彈駁上而貽羞淸朝下而有辱臺閣撫躬自傷無面可顯嗚呼世道漸下變怪層生苟有怨國不敬之言傳說狼藉參證有人則其將聞之驚心請覈而請問乎抑亦諉以塗聽恬然而厭然乎臺臣於此設以身處人情亦同反己而求他心可忖何不平心舒究而持之以誣人擬之以反坐驅勒操切一何憯毒其必如是而後快於心乎臣之一身顚沛有不暇恤而從今以往雖有大於此者皆將以臣爲戒莫肯開口言事此豈細故也哉秪緣臣行己無素有以致此自顧慙恧尙誰咎尤臣雖無狀不欲一一索言以重傷事面而情地之危蹙日久自如官職之去就初非可論玆敢略控危懇仰瀆崇聽伏乞聖慈天地父母俯賜曲諒仍降嚴誅以快人心以靖私義不勝幸甚臣無任云云省疏具悉爾其勿辭察職
정조 22년
左承旨李肇源疏曰伏以臣兄臣始源伏奉同副承旨除命矣兄弟之不得同居一院法例卽然而臣兄將以公格疏懇在臣私義尤不容暫時晏然敢陳短章仰瀆崇聽伏乞聖明俯垂鑑諒亟遞臣職以安私分千萬幸甚臣無任云云省疏具悉疏辭下該曹稟處
정조 22년
同副承旨李始源疏曰伏以臣伏奉除旨以臣爲同副承旨者第念臣弟左承旨臣肇源旣在院中座次居右臣之當遞格例卽然臣弟雖引私義在臣當守公格玆敢隨牌來到冒陳短章伏乞聖慈亟遞臣職以存官方千萬幸甚臣無任云云省疏具悉疏辭下該曹稟處
정조 22년
吏曹啓目粘連觀此承政院左承旨李肇源上疏則以爲臣兄臣始源伏奉同副承旨除命矣兄弟之不得同居一院法例卽然而臣兄將以公格疏懇在臣私義尤不容暫時晏然亟遞臣職以安私分亦爲白有臥乎所因弟遞兄雖曰私義之難安在下當遞自有公法之不易則李肇源所帶承宣之任恐難許遞是白乎邇列之臣遞仍當否臣曹不敢擅便上裁何如判付啓公格雖然私義亦然許遞與其兄之代前望單子入之待下批牌招察任爲良如敎又啓目粘連觀此承政院同副承旨李始源上疏則以爲臣伏奉除旨以臣爲同副承旨者第念臣弟左承旨臣肇源旣在院中座次在右臣之當遞格例卽然臣弟雖引私義在臣當守公格亟遞臣職以存官方亦爲白有臥乎所相避之法在下當遞承政院同副承旨李始源似當許遞是白乎矣邇列之臣遞仍當否臣曹不敢擅便上裁何如判付啓依回啓施行爲良如敎
정조 22년
戊午三月二十日卯時上詣景慕宮展拜入侍時行都承旨李晩秀左承旨李肇源右承旨李相璜左副承旨李海愚記事官洪奭周假注書李弘謙記事官金景煥承膺祚藥房提調鄭民始檢校待敎沈象奎李存秀以次隨駕上具翼善冠衮龍袍乘輿出交泰門永淸門明政門弘化門入逌瞻門至神門外降輿所降輿步詣齋室少頃步就版位行再拜訖陞詣廟內奉審訖還詣齋室還宮時至上步出神門外乘輿命兵曹判書李時秀進前仍敎曰昨日監軍單子柳聖台之拔之者事雖細故而關係不小蓋將臣擧條旣以勿施爲言則渠輩不當任自拔之且況特敎之下焉敢如是乎卿等旣經銓曹可知其格例矣凡有汰去草記待批下然後作闕此事則草記休紙還下之後無端拔名於監單者是豈成說乎此輩事謂之方命則屑越故雖歸於昧格例之科而如此宣傳官將焉用哉卿其査實令政院以稟也時秀曰明政門殿座時訓鍊都監御營廳入直將官率各營入直軍弘化門外分左右排立作門嚴禁雜人乃是定式明政殿殿座時明政門弘化門一齊洞開前臨大路雖有遠近之稍間雜人往來固宜禁斷此後則明政殿殿座時兩營將官率入直軍弘化門外排立作門一依明政門殿座時例擧行而權停例陳賀及唱榜時亦當有磨鍊把立禁雜人之道敢此仰達矣上曰依爲之權停例陳賀及唱榜時兩營入直軍比殿座時折半除出用之可也出擧條時秀曰闕內殿座時試射不得爲之則試射停止否則仍爲設行事命下矣取考前例則殿座時試取例不得擧行今日文臣朔試射依例停止何如上曰依此爲之命書駕前下敎曰在外及未肅拜承旨許遞前望單子入之待下批牌招隨駕仍由逌瞻門至弘化門外肇源曰凡於闕門外標信直下則元無兵曹摠府祗受之例而今日展拜時解嚴標信之闕外祗受於兵曹摠府者事未前有萬萬駭然當該宣傳官所當重勘而本院請推之外無他可施之罰何以爲之乎上曰拿處可也出擧條入弘化門明政門永淸門交泰門還內諸臣以次退出
정조 22년
戊午三月二十日午時上御便殿書狀官入侍時行都承旨李晩秀記事官洪奭周金景煥金珍恪書狀官洪樂游以次進伏訖上敎樂游曰行役之餘顔貌反勝矣果能善爲往來乎樂游曰果得無事往返矣上曰所見果何如耶樂游曰只以道路經歷言之儘可謂壯觀矣上曰太上皇筋力不衰云果爲何如樂游曰顔貌如六十歲人步履亦健矣上曰新皇帝聞有仁孝之聲矣容貌則何如樂游曰果爲仁孝而方面白晳儀觀甚偉矣朝廷庶務一決於太上皇而新皇帝一無所爲故彼中之人有白白地之稱矣上曰聞有苗蠻之役今已掃平否樂游曰聞其屢次征勦昨冬擒其渠魁四人雖有餘孽不難掃平云矣上曰沿路及彼中昨年年事果爲何如樂游曰關西一路年事善成彼中或有水災亦或登稔聞其農談謂之五六分年成云矣上曰今日之雨極可幸也西路亦望雨乎樂游曰海西淸南雖不甚惜乾而淸北則望雨甚切矣上曰西路之壯營屯畓聞有弊端故纔令行關釐正矣沿路往來或有所聞知者乎樂游曰悤悤作行未有所聞矣上曰自義州幾日入京而一日所行最遠者爲幾許里樂游曰十日抵京而再昨日朝發金川夕至坡州一日驅馳合爲一百五十里矣仍命退諸臣以次退出
정조 22년
戊午三月二十日未時上御便殿提調來待諸臣入侍時行都承旨李晩秀記事官洪奭周金景煥承膺祚藥房提調鄭民始壯勇大將趙心泰原任直閣南公轍金祖淳以次進伏訖民始曰日氣蒸熱連爲勞動聖體若何上曰一樣矣上曰左承旨同副承旨皆爲陳疏矣公格雖重私義宜顧兄旣遞職則弟亦似不得行公矣晩秀曰果然矣上曰日昨安岳郡守擧條一提學見之乎民始曰臣果得見而海西民習自來可惡云云之說未必不由於失利之輩臣意則不可不一番査實後商量處之矣上曰旣有民怨則不可仍置內使亦須善爲措處期於無怨也敎公轍祖淳曰爾旣以假承旨入來先爲出去紅牌安寶斯速爲之也公轍祖淳先退仍命退諸臣以次退出
정조 22년
行都承旨李晩秀坐行左承旨洪仁浩坐行右承旨李泰永坐直左副承旨李相璜坐直右副承旨未差同副承旨李尙度坐注書曺錫中在外洪奭周仕假注書李泳夏仕直事變假注書趙璜鎭仕
정조 22년
李相璜啓曰明日常參經筵取稟傳曰停
정조 22년
洪仁浩啓曰來二十五日朝參日次而國忌齋戒相値頉稟之意敢啓傳曰知道
정조 22년
洪仁浩啓曰禁衛營將官來言今日本營軍兵日次私習云矣敢啓傳曰後日次爲之
정조 22년
洪仁浩啓曰御營廳將官來言今日本廳軍兵日次私習云矣敢啓傳曰後日次爲之
정조 22년
李晩秀啓曰新除授同副承旨尹光顔時在京畿龍仁地斯速乘馹上來事下諭何如傳曰許遞前望單子入之待下批牌招察任
정조 22년
傳于李晩秀曰吏兵房承旨入侍
정조 22년
承旨前望單子入之李尙度落點
정조 22년
李相璜啓曰今日文武科唱榜陳賀時東西班應參者多有不進事甚未安東西班堂上正三品以上人員無端不參者竝推考何如傳曰允百隷怠慢雖曰成習豈敢若是衆所共知情病耆堂外二品從重推考堂上三品禁推
정조 22년
李相璜啓曰今日文武科唱榜陳賀時行公臺諫之不爲參班事甚未安執義李顯默持平金和鍾竝推考何如傳曰允
정조 22년
傳于李泰永曰右承旨入侍
정조 22년
韓致重在外代以李泳夏爲假注書
정조 22년
傳于李相璜曰該營節目尙未釐正提擧姑未仍任兵判兼帶雲觀許遞提擧閔鍾顯仍任使之專意擧行
정조 22년
藥房提調前望單子入之閔鍾顯落點
정조 22년
傳于洪仁浩曰右副承旨許遞前望單子入之
정조 22년
傳于李相璜曰右尹前望單子入之待下批牌招
정조 22년
漢城右尹前望單子入之沈晉賢落點
정조 22년
傳于李相璜曰新除授右尹沈晉覽在罷散中敍用卿宰侍從亦多同罪未敍者卿宰侍從堂上堂下罷散人員竝敍用
정조 22년
吏曹左尹沈晉賢右尹姜彝正
정조 22년
有政吏批判書閔鍾顯進參判李敬一進參議尹行元未肅拜行都承旨李晩秀進以鄭觀輝爲司諫朴宗京爲正言尹益烈爲副修撰李翊模爲修撰徐邁修爲判尹李義綱爲工曹參判朴宗來爲刑曹參議朴載淳爲安岳郡守
정조 22년
兵批判書李時秀進參判柳誼參議金啓洛參知柳師模病行左承旨洪仁浩進以李太亨爲同知黃泰彦李宗胤爲五衛將李得馨爲訓鍊主簿兪漢宗爲部將許乘李健植金魯甲爲宣傳官鄭繼周爲武兼大坡兒權管單權德恒上護軍金文淳護軍林濟遠李書九李益運副護軍李始源李鼎德朴載淳李昌會韓光植李肇源尹光顔副司果李燮韓致海權國衡鄭履運承憲祖鄭泰彦柳鎭澤朴察遠竝單付同知單黃錫智僉知三單李魯植洪昌猷鄭宅慶再政大護軍李聖圭護軍沈基泰申大謙副護軍魚用謙蔡弘遠金達淳吳鼎源宋民載兪漢寧徐郁修副司直鄭東觀曺允遂金孝眞鄭㝡成柳畊徐有聞李羲甲申溆李東煥副司果李德鉉尹涵李垿尹羽烈李弘達韓用鐸以上竝單付
정조 22년
以宣傳官許乘金錫衡李來運望筒傳于洪仁浩曰副末望見其懸註之祖名與居住竝爲點下宣傳官如無窠備邊郞中有實職人減下後以此兩人單付
정조 22년
李尙度啓曰刑曹判書趙尙鎭等推考傳旨啓下矣憲府行公諸臺倂卽牌招以爲承授之地何如傳曰允
정조 22년
以執義李顯默持平金和鍾牌不進罷職傳旨傳于李尙度曰只推
정조 22년
李相璜以弘文館言啓曰本館下番姑降入直事甚未安今日政新除授玉堂待下批仍卽牌招入直何如傳曰允
정조 22년
以修撰李翊模副修撰尹益烈牌不進罷職傳旨傳于李相璜曰聞有情勢許遞
정조 22년
備邊司以閔鍾顯爲平安監司
정조 22년
李晩秀啓曰吏曹郞廳來言平安監司下批政事取稟傳曰當日爲之
정조 22년
李晩秀啓曰吏曹郞廳來言本曹判書有闕政事取稟傳曰今日政下批
정조 22년
洪仁浩以都摠府言啓曰副摠管李敬一以吏曹參判本曹判書薦望事晝仕出去之意敢啓傳曰知道
정조 22년
以兵曹監軍單子傳于洪仁浩曰在外堂上宣傳官改差口傳差出
정조 22년
兵曹口傳政事金守基爲宣傳官
정조 22년
再政吏批判書未差參判李敬一進參議尹行元未肅拜右副承旨李相璜進以金載瓚爲吏曹判書
정조 22년
李相璜以吏批言啓曰新判書命招同參政事何如傳曰允
정조 22년
洪仁浩以都摠府言啓曰今日入直內三廳武兼禁軍及軍兵等當爲中日習射而文武科放榜相値不得爲之之意敢啓傳曰知道
정조 22년
李尙度以義禁府言啓曰行副護軍吳載紹趙興鎭申大年尹長烈李翼晉兪漢謨韓鼎運朴基正朴宗來宋銓閔昌爀尹行頤姜忱柳李祉永權坪尹光普崔光泰僉知任希遠行副護軍洪仁默鄭彦衡等推考事傳旨啓下矣吳載紹趙興鎭申大年尹長烈李翼晉兪漢謨韓鼎運朴基正朴宗來宋銓閔昌爀尹行頤姜忱柳李祉永權坪尹光普崔光泰洪仁默鄭彦衡等今方待命拿囚任希遠下去京畿龍仁地云依例發遣府書吏拿來何如傳曰知道在外者勿論可也
정조 22년
以吳載紹趙興鎭申大年尹長烈李翼晉兪漢謨韓鼎運朴基正宋銓朴宗來閔昌爀尹行頤姜忱柳李祉永權坪尹光普崔光泰洪仁默鄭彦衡囚單子傳于李尙度曰分揀放送
정조 22년
洪仁浩以兵曹言啓曰安邊直赴金有玉鐵箭俱越百三十步騎芻三中他二技入格待唱榜令該曹草記事命下矣金有玉今已唱榜之意敢啓傳曰爲先令軍門收用而卿亦招見身手後日登對時更稟可也
정조 22년
洪仁浩以兵曹言啓曰新除授乫坡知僉使權煥家在慶尙道丹城地除拜累月謂有身病終不上來赴任邊將規避者充軍載在法典依法典卽其地準期充軍何如傳曰允